## Pravilnik o načinu oglašavanja rada ljekarnika privatne prakse i zdravstvenih ljekarničkih ustanova u privatnom vlasništvu

### NN 66/1998 (6.5.1998.), Pravilnik o načinu oglašavanja rada ljekarnika privatne prakse i zdravstvenih ljekarničkih ustanova u privatnom vlasništvu

# **HRVATSKA LJEKARNIČKA KOMORA**

Na temelju članka 174. stavka 1. točke 12. Zakona o zdravstvenoj zaštiti
(pročišćeni tekst "Narodne novine" br. 1/97.) Vijeće Hrvatske ljekarničke
komore na svojoj 19. sjednici od 11. veljače 1998. uz suglasnost ministra
zdravstva donosi

## **PRAVILNIK**

### **O NAČINU OGLAŠAVANJA RADA LJEKARNIKA PRIVATNE PRAKSE I ZDRAVSTVENIH LJEKARNIČKIH USTANOVA U PRIVATNOM VLASNIŠTVU**

I. OPĆE ODREDBE

Članak 1.

Ovim Pravilnikom o načinu oglašavanja rada ljekarnika privatne prakse
i zdravstvenih ljekarničkih ustanova u privatnom vlasništvu (u nastavku
teksta: Pravilnik) određuje se način oglašavanja rada ljekarnika koji obavljaju
privatnu praksu temeljem rješenja o odobrenju za rad ministra zdravstva.

Odredbe ovog Pravilnika odnose se i na način oglašavanja zdravstvenih
ljekarničkih ustanova u privatnom vlasništvu.

II. NAČELA OGLAŠAVANJA

Članak 2.

Sva oglašavanja ljekarničkih usluga, lijekova i drugih pripravaka te
isticanje naziva ustanove ili privatne prakse moraju biti u skladu s pozitivnim
propisima i odredbama Kodeksa ljekarničke etike i deontologije.

Članak 3.

Oblici oglašavanja i isticanja naziva, koje koriste ljekarnici koji
obavljaju privatnu praksu i zdravstvene ljekarničke ustanove u privatnom
vlasništvu, moraju biti u skladu sa sljedećim načelima:

- njihova vodilja mora biti istinsko zdravlje pučanstva,

- moraju poštivati stručni i znanstveni dignitet magistra farmacije,

- moraju biti jasni i točni i ne smiju zloupotrebljavati povjerenje
javnosti,

- moraju poštivati javnu i socijalnu ulogu ljekarne i magistra farmacije
u društvenoj zajednici,

- moraju poštivati načelo kolegijalnosti u akademskom zvanju,

- moraju poštivati principe prava i obveza ljekarne u sastavu opskrbe
zdravstva.

Članak 4.

Oglašavanje je dozvoljeno:

- u okviru zajedničkog stručnog oglašavanja, kojeg organizira ili podupire
Komora,

- unutar i na zgradi ljekarne, ako je u skladu s ranije naznačenim odredbama,

- unutar ljekarne samo kao obavijest na oglasnom panou, a na javnom
mjestu kao obavijest koja označava najbližu ljekarnu i sadrži samo tekst
naslova ljekarne,

- kao jednokratna akcija uz otvaranje ili ponovno otvaranje ljekarne
te uz prigodu obljetnice ljekarne u jednostavnom obliku,

- kao oglas u stručnim časopisima i glasilima s imenom ljekarne i dodatnim
tekstom. Dodatni tekst može sadržavati samo naznaku da ljekarna nudi asortiman
naznačen u članku 69. i 72. Zakona o zdravstvenoj zaštiti ("Narodne novine",
pročišćeni tekst 1/97).

Članak 5.

Nedozvoljena oglašavanja, odnosno ona koja su u suprotnosti s ugledom
ljekarničkog poziva su:

- svi načini oglašavanja, koji su tržišno napadni i u suprotnosti s
etičkim mjerilima,

- svi načini oglašavanja koji su po sadržaju i obliku takvi da:

a) iskorištavaju praznovjerje i lakovjernost javnosti,

b) nisu u skladu s istinom, iskorištavaju je ili sadrže pretjerane tvrdnje,

c) mogu nelojalno utjecati na promet ili stvarati štetu drugoj ljekarni,

d) sadrže naznaku zajedničkih zakonskih i stručnih ljekarničkih obveza
i zadaća, a koje po načinu i obliku izvođenja prikazuju se kao posebna
zasluga i sadržaj samo jedne ljekarne, koja provodi tu reklamu - oglašavanje,

e) sadrži naznaku posebnih besplatnih dodatnih djelatnosti, koje se
po pozitivnim propisima i stručnom mišljenju Komore ne smiju ili nisu primjerene
da se izvode u ljekarni.

Članak 6.

U oglašavanje se ne ubraja obavijest o radnom vremenu ljekarne, obavijest
o službi ljekarničkog dežurstva, obavijest o promjeni telefonskog i telefaks
broja.

III. POSEBNE ODREDBE

Članak 7.

Ljekarnici i zdravstvene ljekarničke ustanove u privatnom vlasništvu,
iz članka 1. ovoga Pravilnika, mogu oglašavati svoj rad na građevini u
kojoj se nalaze prostorije privatne ljekarne sukladno rješenju Ministarstva
zdravstva odnosno pozitivnim propisima.

Oglas, iz stavka 1. ovog članka, sadržava ime i prezime ljekarnika koji
je nositelj privatne ljekarničke prakse odnosno naziv ljekarne, a mora
sadržavati oznaku ljekarne, radno vrijeme te adresu.

Članak 8.

Oglas smije sadržavati posebno znakovlje samo u širem smislu uobičajenih
znakova ljekarništva: zmija s kaležom, vaga, knjiga i pistil i križ zelene
boje.

Članak 9.

Nije dopušteno oglašavanje privatne ljekarničke prakse u sponzoriranim
i tzv. kontakt emisijama u kojima sudjeluje ljekarnik iz članka 1. ovog
Pravilnika.

Članak 10.

Ljekarnik i zdravstvena ustanova u privatnom vlasništvu, iz članka 1.
ovog Pravilnika, koji se želi oglašavati s drugačijim tekstom od onoga
odobrenog rješenjem iz članka 7. i 8. ovog Pravilnika, za svaki oglas s
novim tekstom mora zatražiti prethodno odobrenje od Komore.

Članak 11.

Ljekarniku odnosno zdravstvenoj ustanovi u privatnom vlasništvu, iz
članka 1. ovog Pravilnika, koji se oglasi suprotno odredbama ovog Pravilnika
izreći će se, prvi puta, pismena opomena.

Protiv ljekarnika odnosno zdravstvene ustanove u privatnom vlasništvu,
iz članka 1. ovog Pravilnika, koji se, nakon pismene opomene, ponovno oglasi
suprotno odredbama ovog Pravilnika pokrenut će se postupak pred Stegovnim
sudom Komore.

Stegovni sud Komore može izreći jednu od kazni, koja je predviđena Pravilnikom
o radu i kaznenim mjerama stegovnog suda, a može predložiti ministru zdravstva
donošenje rješenja o prestanku odobrenja za obavljanje privatne prakse
u skladu s člankom 139. stavkom 2. točkom 5. i 6. Zakona o zdravstvenoj
zaštiti ("Narodne novine" pročišćeni tekst 1/97.).

Članak 12.

Stegovni sud komore prvog stupnja može donijeti privremenu mjeru kojom
se zabranjuje oglašavanje na način zbog kojeg se vodi stegovni postupak
i to do konačnosti odluke Stegovnog suda.

U slučaju da se ljekarnik odnosno zdravstvena ustanova u privatnom vlasništvu
i dalje oglašava suprotno stavku 2. ovog članka, svako daljnje oglašavanje
smatrat će se ponovnim oglašavanjem u smislu članka 11. ovog Pravilnika.

Članak 13.

Ljekarnici odnosno zdravstvena ustanova u privatnom vlasništvu, iz članka
1. ovog Pravilnika, obvezatni su uskladiti načine oglašavanja rada u roku
od 90 dana od dana stupanja na snagu ovog Pravilnika.

Članak 14.

Ovaj Pravilnik objavljuje se u "Narodnim novinama", a stupa na snagu
danom davanja suglasnosti ministra zdravstva.

Broj: 02-28/4-98

Zagreb, 27. travnja 1998.

Predsjednik Vijeća
Hrvatske ljekarničke komore
**mr. sc. Darko Takač, mr. ph.,** v. r.

Pravilnik, NN 66/1998-800